សុន្ទរកថាបើក

កម្មវិធី

វេទិកាជាតិអន្តរសាសនា ប្រឆាំងការជួញដូរមនុស្ស និងទាសភាពសម័យទំនើប

លើកទី៣

**ថ្ងៃពុធ ១៤កើត ខែស្រាពណ៍ ឆ្នាំកុរ ឯកស័ក ព.ស.២៥៦៣ ត្រូវនឹងថ្ងៃទី ១៤ ខែ សីហា ឆ្នាំ ២០១៩**

**នៅមជ្ឈមណ្ឌលសន្និបាត និងពិព័រណ៍កោះពេជ្រ អគារ K L**

**រាជធានីភ្នំពេញ**

**មតិសំណេះសំណាល និងអនុសាសន៍ដ៏ខ្ពង់ខ្ពស់ សម្តេចក្រឡាហោម ស ខេង ឧបនាយករដ្ឋមន្រ្តី​រដ្ឋមន្រ្តីក្រសួងមហាផ្ទៃ ប្រធាន គណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្ស**

សូមក្រាបថ្វាយបង្គំ សម្តេចព្រះអគ្គមហាសង្ឃរាជាធិបតី ទេព វង្ស ព្រះមហាសង្ឃរាជា គណៈមហានិកាយ នៃព្រះរាជាណាចក្រកម្ពុជា ជាទីគោរព សក្ការៈ​

សូមក្រាបថ្វាយបង្គំ សម្តេចព្រះអភិសិរី សុគន្ធាធិបតី ប៊ួ គ្រី ព្រះមហាសង្ឃរាជា គណៈធម្មយុត្តិកៈនិកាយ នៃព្រះរាជាណាចក្រកម្ពុជា ជាទីគោរព សក្ការៈ

សូមក្រាបថ្វាយបង្គំ សម្តេចព្រះមហាសុមេធាធិបតី នន់ ង៉ែត សម្តេចព្រះសង្ឃនាយក នៃព្រះរាជាណាចក្រកម្ពុជា ជាទីគោរពសក្ការៈ

សូមក្រាបថ្វាយបង្គំ សម្តេចព្រះពោធិវាំង សម្តេចព្រះសង្ឃនាយករងទី២ សម្តេចព្រះវនរ័តន៍ សម្តេចព្រះសង្ឃនាយករងទី៣ និងព្រះថិរានុត្តេរៈគ្រប់ព្រះអង្គ ជាទីគោរពសក្ការៈ យាយជី តាជី ចាស់ព្រឹទ្ធាចារ្យ ជាទីគោរព

សូមគោរព គណៈដឹកនាំជាន់ខ្ពស់នៃឥស្លាមសាសនា បរិស័ទកាតូលិក គ្រិស្ទបរិស័ទបំណងល្អ និងនិកាយសាសនាទាំងឡាយ ក្នុងព្រះរាជាណាចក្រកម្ពុជា

ឯកឧត្តម លោកជំទាវ សមាជិករដ្ឋសភា ព្រឹទ្ធសភា

ឯកឧត្តម លោកជំទាវ រដ្ឋមន្រ្ទី រដ្ឋលេខាធិការ មន្រ្តីរាជការគ្រប់លំដាប់ថ្នាក់

តំណាងបងប្អូនជនជាតិដើមភាគតិច អង្គការមិនមែនរដ្ឋាភិបាលជាតិ និងអន្តរជាតិ និងក្មួយៗយុវជន នារី ជាទីស្រឡាញ់រាប់អាន

ថ្ងៃនេះ ខ្ញុំព្រះករុណាខ្ញុំ មានសេចក្តីរំភើបរីករាយ ឥតឧបមា និងសូមសម្តែងនូវគារវកិច្ចគោរពថ្វាយបង្គំ​ ចំពោះព្រះវត្តមានសម្តេចព្រះមហាសង្ឃរាជាធិបតីទាំងពីរគណៈ សម្តេចព្រះមហាសុមេធាធិបតី សម្តេចព្រះពោធិវាំង សម្តេចព្រះវនរ័តន៍ ព្រះថិរានុត្ថេរៈគ្រប់ព្រះអង្គ តាជី យាយជី សាសនិកក្នុងព្រះពុទ្ធសាសនា ទាំងពីរនិកាយ វត្តមានគណៈដឹកនាំជាន់ខ្ពស់ និងសាសនិកនៃឥស្លាមសាសនា គ្រិស្តសាសនាក្នុងតំបន់ និងក្នុងព្រះរាជាណាចក្រកម្ពុជា ទាំងពីរនិកាយ (កាតូលិក គ្រិស្ទបរិស័ទដំណឹងល្អ) តំណាងជនជាតិដើមភាគតិចនៃភូមិភាគឥសាន្ត និងតំណាងនីកាយសាសនាផ្សេងទៀតក្នុងព្រះរាណាចក្រកម្ពុជា

ឯកឧត្តមទេសរដ្ឋមន្រ្តី ឯកឧត្តម លោកជំទាវ រដ្ឋមន្រ្តី រដ្ឋលេខាធិការ អនុរដ្ឋលេខាធិការ ឯកឧត្តម នាយឧត្តមសេនីយ៍អគ្គស្នងការ មេបញ្ជាការកងរាជអាវុធហត្ថ ឯកឧត្តម លោកជំទាវ អ្នកឧកញ៉ា លោក លោកស្រីមន្រ្តីរាជការ តំណាងអង្គការដៃគូជាតិ អន្តរជាតិ យុវជន យុវនារី និស្សិត សិស្សានុសិស្សទាំងអស់ ដែលបានមកជួបជុំគ្នាយ៉ាងច្រើនកុះករ ប្រារព្វពិធី ***«អន្តរសាសនាដើម្បីប្រយុទ្ធប្រឆាំងអំពើជួញដូរមនុស្សនិងបញ្ចប់ទាសភាពសម័យទំនើប»*** នាពេលនេះ ។

នេះគឺជាលើកទី៣ ហើយ ដែលទិវាអន្តរសាសនាថ្នាក់ជាតិដ៏មហោឡារឹកនេះ បានប្រារព្វធ្វើឡើង ក្នុងព្រះរាជាណាចក្រកម្ពុជា ដោយមានការឯកភាពគ្នារវាង គណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្ស នៃរាជរដ្ឋាភិបាលកម្ពុជា និងមេដឹកនាំសាសនាធំៗទាំង​ឡាយនៅកម្ពុជា ដើម្បីបញ្ជាក់អំពីការប្តេជ្ញាចិត្តរួមគ្នា រវាងរាជរដ្ឋាភិបាល ស្ថាប័នសាសនា អង្គការមិនមែនរដ្ឋាភិបាលជាតិ និងអន្តរជាតិ និងប្រជាពលរដ្ឋទាំងអស់ក្នុងព្រះរាជាណាចក្រកម្ពុជា ក្នុងការប្រយុទ្ធប្រឆាំងអំពើជួញដូរមនុស្ស ដែលជាអំពើដ៏ឃោរឃៅ អមនុស្សធម៌ និងជាអំពើបាបយ៉ាងធ្ងន់ធ្ងរ ដែលជនល្មើសបានប្រព្រឹត្តទៅលើជនរងគ្រោះជាមនុស្ស គ្រប់វ័យ ទាំងទារក កុមារ យុវ័យ និងមនុស្សចាស់ គ្រប់ភេទ ឥតរើសមុខ ដើម្បីតែប្រយោជន៍ផ្ទាល់ខ្លួន ធ្វើឲ្យប៉ះពាល់ដល់កិត្តិយស សេចក្តីថ្លៃថ្នូរ បាត់បង់សិទ្ធិជាមនុស្ស បាត់បង់សេចក្តីសុខក្នុងគ្រួសារ ខូចខាតដល់សុខភាពផ្លូវកាយ ផ្លូវចិត្ត ផ្លូវភេទ រហូតដល់បាត់បង់អាយុជីវិតរៀងរាល់ថ្ងៃ យ៉ាងអាណចអធម្ម ។

យើងទាំងអស់គ្នាប្តេជ្ញាចិត្តធ្វើសកម្មភាពរួមគ្នា និងបន្តពង្រីកការផ្សព្វផ្សាយតាមរយៈការអប់រំតាមបែបសាសនា ដល់សាសនិកគ្រប់និកាយសាសនាទាំងអស់ ដែលមាននៅក្នុងព្រះរាជាណាចក្រកម្ពុជា ដើម្បី ឲ្យយល់ដឹង អំពីអំពើជួញដូរមនុស្ស ផលប៉ពាល់ ល្បិចកលជនល្មើស និងនាំគ្នាលុបបំបាត់ទាសភាពសម័យទំនើបនេះ ឲ្យអស់ពីទឹកដីនៃព្រះរាជាណាចក្រកម្ពុជា ។​

នេះជាសកម្មភាពដ៏កម្រមួយ ដែលបង្ហាញអំពីភាពសុខដុមរមនានៃសាសនា នៅក្នុងព្រះជាណាចក្រកម្ពុជា ដែលមានគោលដៅរួមគ្នា គឺ ការបង្កើតឲ្យមានសេចក្តីសុខ ផ្លូវកាយ ផ្លូវចិត្តដល់មនុស្សផងគ្នា មិនបៀតបៀនគ្នា មិនប្រឈមមុខដាក់គ្នា ព្រមទាំងរួមគ្នាអប់រំកាយចិត្ត តាមបែបជំនឿសាសនារៀងៗខ្លួន ដល់សាសនិកទាំងឡាយ ឲ្យលើកកម្ពស់សីលធម៌ក្នុងការរស់នៅ និងជួយដាស់តឿនក្រើនរំលឹកគ្នា​មិនឲ្យធ្វើនូវអំពើបាបដោយការកេងប្រវ័ញ្ច រំលោភបំពាន ដែលនាំឲ្យមនុស្សដទៃ និងខ្លួនឯងរងទុក្ខវេទនា ។

ក្នុងនាមរាជរដ្ឋាភិបាលកម្ពុជា ដែលដឹកនាំដោយ សម្តេចអគ្គមហាសេនាបតីតេជោ ហ៊ុន សែន នាយក​រដ្ឋមន្រ្តីនៃព្រះរាជាណាចក្រកម្ពុជា​ និងក្នុងនាមខ្ញុំព្រះករុណាខ្ញុំផ្ទាល់ សូមសម្តែងនូវការគោរព សរសើរ អស់ពីដួងចិត្ត និងសូមគាំទ្រសកម្មភាពនេះ ឲ្យមានជារៀងរហូត ក្នុងព្រះរាជាណាចក្រកម្ពុជា ដើម្បីជាគ្រឹះដ៏រឹងមាំនៃសីលធម៌ក្នុងការរស់នៅ ដែលនាំមកនូវសេចក្តីសុខ សន្តិភាពផ្លូវកាយ ផ្លូវចិត្តរបស់មនុស្សក្នុងសង្គម ជាសេចក្តីត្រូវការចាំបាច់ មិនអាចខ្វះបានក្នុងជីវិតរស់នៅប្រចាំថ្ងៃ ក៏ដូចជាដើម្បីលើកកម្ពស់វប្បធម៌អារ្យធម៌ដ៏ល្អផូរផង់របស់ព្រះរាជាណាចក្រកម្ពុជាដែលធ្លាប់មានតាំងពីយូរលង់មកហើយ ។

ជំនឿសាសនាគឺជាឱសថ ដែលព្យាបាលជម្ងឺផ្លូវចិត្ត ជាមាគ៌ាតម្រង់ផ្លូវឲ្យមនុស្សដើរទៅតាមផ្លូវសុចរឹត ជាច្បាប់កម្រឹតឲ្យមនុស្សជៀសវាងនូវកំហុសក្នុងការកសាងបាបកម្ម និងឧក្រឹដ្ឋកម្មនានា ឲ្យមនុស្សចេះរស់នៅមានភាពសុខុដុនរមនា ក្នុងកិត្តិយស និងសេចក្តីថ្លថ្នូរ ចេះគោរពខ្លួនឯង និងគោរពគ្នាទៅវិញទៅមក មានន័យថា «**សាសនា គឺជាប្រភពនៃសេចក្តីសុខ**» របស់មនុស្ស ។

ខ្ញុំព្រះករុណាខ្ញុំ មានជំនឿយ៉ាងមុតមាំថា តាមរយៈ «វេទិកាអន្តរសាសនាថ្នាក់ជាតិ លើកទី៣» ដែលបាន ដែលបាន និងកំពុងតែប្រព្រឹត្តទៅក្នុងព្រះរាជាណាចក្រកម្ពុជា នាពេលនេះ នឹងជួយរួមចំណែកដល់សកម្មភាពបង្ការ ទប់ស្កាត់ និងប្រយុទ្ធប្រឆាំងអំពើជួញដូរមនុស្ស ឈានទៅបញ្ចប់ទាសភាពសម័យទំនើបយ៉ាងពិតប្រាកដ ។ មិនតែប៉ុណ្ណោះ សកម្មភាពនេះ បាន និងកំពុងក្លាយទៅជាកម្លាំងសាមគ្គីភាពដ៏រឹងមាំក្នុងសង្គមជាតិកម្ពុជា និងជាសកម្ម​ភាពដ៏រស់រវើកដែលនឹងធ្វើឲ្យជ្រួតជ្រាបទៅដល់ប្រជាពលរដ្ឋគ្រប់ច្រកល្ហក ឲ្យរួមគ្នាបង្ការទប់ស្កាត់ និងការពារគ្នាទៅវិញទៅមក ពីអំពើជួញដូរមនុស្ស ដោយមិនប្រកាន់និន្នាការ និងជំនឿសាសនាណាមួយឡើយ ដើម្បីឈានទៅបញ្ចប់ទាសភាពសម័យទំនើបដ៏ឃោរឃៅនេះ ។

ខ្ញុំព្រះករុណាខ្ញុំសូមថ្លែងនូវអំណរព្រះគុណនិងអំណរគុណ ព្រមជាមួយនឹងការកោតសរ​សើរ​ដោយស្មោះ ចំពោះគំនិតផ្តួចផ្តើមរបស់អគ្គលេខាធិការដ្ឋាននៃគណៈកម្មាធិការជាតិប្រយុទ្ធ​ប្រឆាំងអំពើជួញដូរមនុស្ស អង្គការការីតាសកម្ពុជា និងប្រមុខដឹកនាំសាសនាទាំង​បួន ក្នុងការរៀបចំឲ្យមានវេទិកាអន្តរសាសនានេះឡើង និងសូមថ្លែងអំណរគុណចំពោះស្មារតីចូលរួមគាំទ្រទាំងធនធានថវិកា កម្លាំងកាយចិត្ត របស់ក្រសួង ស្ថាប័ន និងអង្គការដៃគូទាំងអស់ រហូតដល់មានការប្រារព្ធពិធីសូត្រធម៌ អធិដ្ឋាន បញ្ជូនសារ តាំងពីលើកទី១ ក្នុងឆ្នាំ២០១៧ រហូតមក ។

ជាថ្មីម្តងទៀត ក្នុងនាមរាជរដ្ឋាភិបាលកម្ពុជា និងក្នុងនាមគណៈកម្មាធិការជាតិ ប្រយុទ្ធប្រឆាំងអំពើជួញដូរមនុស្ស ខ្ញុំព្រះរុណាខ្ញុំ សូមឧទ្ទឹសបួងសួង ដល់គុណបុណ្យព្រះរតនត្រ័យ បារមី វត្ថុសក្តិសិទ្ធិ ក្នុងលោក ព្រះអាឡស់ ព្រះយេស៊ូគ្រិស្ទ ដែលតែងតែជួយទ្រទ្រង់ ថែរក្សាមនុស្សលោក សូមទទួលយកនូវការអធិដ្ឋានរបស់សាសនិក និងបរិស័ទនៃសាសនាទាំងអស់ ដែលមានឆន្ទៈ ប្រឆាំងដាច់ខាតអំពើជួញដូរ កេងប្រវ័ញ្ចគ្រប់រូបភាពលើមនុស្ស និងសូមបញ្ចប់ឲ្យបាននូវ**ទាសភាពសម័យទំនើប** ដ៏អមនុស្សធម៌នេះ ដើម្បីសេចក្តីសុខក្សេមក្សាន្តរបស់ប្រជាជនកម្ពុជា និងមនុស្សទូទៅក្នុងពិភពលោក តរៀងទៅ ៕

សូមអរព្រះគុណ សូមអរគុណ